Fødevarestyrelsen 16. maj 2017

**Bekendtgørelse om foder og foderstofvirksomheder, j. nr. 2017-32-31-00299**

Økologisk Landsforening har gennemgået udkastet til ændret bekendtgørelse. Vi er meget glade for at læse, at der med § 7, stk. 3 pkt. 2 er foreslået en ændring af bekendtgørelsen, så fjerkræfoder ikke nødvendigvis skal være varmebehandlet, hvis det kommer fra en foderstofvirksomhed.


Vi finder dog, at formuleringen kunne være klarere. Formuleringen i udkastet leder til den opfattelse, at der er tale om andre foder*midler* og ikke om andre *metoder*, der kan give samme sikkerhed for, at foderet er fri for salmonella, idet vi forventer, at det er formålet med ændringen. Det kunne for eksempel være, at foderet er behandlet med en syre, eller at der tages prøver, så det kun introduceres i virksomheden, hvis det er fri for salmonella, og det overvåges med et prøveprogram på virksomheden, at der ikke sker en efterfølgende kontaminering.

Økologisk Landsforening mener heller ikke, at det giver det rette indtryk at bruge formuleringen, at det skal begrundes ud fra en risikovurdering. Der må være tale om, at *andre metoder til at sikre, at foderet er fri for salmonella end varmebehandling kan tillades, såfremt sikkerheden vurderes at være på højde med varmebehandling*. Der skal ikke foreligge en særlig begrundelse for at ville vælge en anden metode til at tilvejebringe den samme sikkerhed.

Det er imidlertid et problem for økologer, at foderet skal varmebehandles. Varmebehandlingen ødelægger foderets eget indhold af fytase. Økologer må ikke tilsætte fytase og får derfor en dårligere fosforudnyttelse, fordi der skal tilsættes foderfosfat, der skal kompensere for at det naturlige indehold af fosfor bliver utilgængeligt for dyrene. Varmebehandlingen leder derfor til en dårlige ressourceudnyttelse og en større miljøbelastning, som kan stå i vejen for udvidelse af produktionen. Der er endvidere en oplevelse af, at varmebehandlet foder giver dårligere tarmsundhed, beskidte æg og mindre rolige dyr med mere fjerpilning til følge. Årsagen kan være at foderets biologiske værdi falder på grund af en negativ påvirkning af protein og vitaminer i foderet.

Dernæst så er det uklart for foreningen, om hjemmeblandere er omfattet af bekendtgørelsen. Hvis dette er tilfældet, så foreslår, Økologisk Landsforening, at det indarbejdes: ”at hjemmeblandere må anvende formalet fodermidler, der ikke har været varmebehandlet, hvis det kun opbevares i kortere tid under egnede forhold, hvor der ikke opstår kondens og krydskontaminering, der kan overføre salmonella”. Foreningen henviser til den risikovurdering for salmonella i oplagret korn samt brug af olieholdige frø af egen avl uden foregående varmebehandling, som Aarhus Universitet har lavet for Fødevarestyrelsen i 2016.

Med venlig hilsen



Sybille Kyed

Landbrugspolitisk chef